Papersnake/gushiwen huggingface dataset:
金陵怀古
柴随亨（宋代）

梦觉钟山夜半钟，自怜寒月照山翁。
曲从玉树歌声断。数逐金陵王气终。
故老更思王化北，南人惟唱大江东。
凭阑不见豪华事，只是江豚夜起风。
挽新市张监酒三首
黄榦（宋代）

淡薄心无累，行藏惠及人。
诗书长孙子，雍睦化比邻。
我亦尘中客，来司翁底春。
从公得遗范，惆怅重书绅。
远山
李覯（宋代）

最能牵病眼，天际一山横。
尽日是秋色，无人知地名。
暗时云自合，缺处路应平。
才子沾衣泪，千秋共此情。
入川题壁
石达开（清代）

大盗亦有道，诗书所不屑。
黄金若粪土，肝胆硬如铁。
策马渡悬崖，弯弓射胡月。
人头作酒杯，饮尽仇雠血。
绝句九首
张耒（宋代）

空山风雨冷蓬茅，晨起幽人理缊袍。
深闭衡门且无出，湿云如墨怒江号。
题竹叶间
郑思肖（宋代）

清晓清风吹过后，露出青青一罅天。一似推篷偷看见，竹林半抹古苍烟。
句
释惠崇（宋代）

杀气生龙剑，威风动虎旗。
呈赵使君时方西遁
王镃（宋代）

欲买寒江载月船，床头金尽却谁怜。
客囊空有诗千首，难向红楼当酒钱。
华清宫和杜舍人
张祜（唐代）

五十年天子，离宫旧粉墙。登封时正泰，御宇日初长。

上位先名实，中兴事宪章。举戎轻甲胄，馀地取河湟。

道帝玄元祖，儒封孔子王。因缘百司署，丛会一人汤。

渭水波摇绿，秦山草半黄。马头开夜照，鹰眼利星芒。

下箭朱弓满，鸣鞭皓腕攘。畋思获吕望，谏祇避周昌。

兔迹贪前逐，枭心不早防。几添鹦鹉劝，频赐荔支尝。

月锁千门静，天高一笛凉。细音摇翠佩，轻步宛霓裳。

祸乱根潜结，升平意遽忘。衣冠逃犬虏，鼙鼓动渔阳。

外戚心殊迫，中途事可量。雪埋妃子貌，刃断禄儿肠。

近侍烟尘隔，前踪辇路荒。益知迷宠佞，惟恨丧忠良。

北阙尊明主，南宫逊上皇。禁清馀凤吹，池冷映龙光。

祝寿山犹在，流年水共伤。杜鹃魂厌蜀，蝴蝶梦悲庄。

雀卵遗雕栱，虫丝罥画梁。紫苔侵壁润，红树闭门芳。

守吏齐鸳瓦，耕民得翠珰。欢康昔时乐，讲武旧兵场。

暮草深岩霭，幽花坠径香。不堪垂白叟，行折御沟杨。
对雪看梅
韩维（宋代）

持梅况酒诚为得，对雪看梅始见真。
失素定应潜送腊，露红如见巧矜春。
神凝姑射今仍在，云覆巫峰晓更新。
谁识仙家事严秘，舞妍妆靓不传人。
送薛耽先辈归谒汉南
赵嘏（唐代）

雪绕千峰驿路长，谢家联句待檀郎。手持碧落新攀桂，

月在东轩旧选床。几日旌幢延骏马，到时冰玉动华堂。

孔门多少风流处，不遣颜回识醉乡。
海监道中
李长民（宋代）

一舸凌风去，萦纡度几村。
水清鱼视子，地美稻生孙。
山近尘埃远，秋晴枕席温。
悠悠向何所，欸乃武陵源。
潼关镇国军句覆使院早春，寄王同州
岑参（唐代）

胡寇尚未尽，大军镇关门。旌旗遍草木，兵马如云屯。

圣朝正用武，诸将皆承恩。不见征战功，但闻歌吹喧。

儒生有长策，闭口不敢言。昨从关东来，思与故人论。

何为廊庙器，至今居外藩。黄霸宁淹留，苍生望腾鶱.

卷帘见西岳，仙掌明朝暾。昨夜闻春风，戴胜过后园。

各自限官守，何由叙凉温。离忧不可忘，襟背思树萱。
濉江
谢詗（宋代）

雨过濉江宿霭收，粼粼澄碧净涵秋。
双桥夹锁虹垂岸，练疋长拖玉作流。
白鸟孤飞天外没，青螺倒浸镜中浮。
朝宗东去知何极，愿一乘槎探尽头。
早发洞庭
方干（唐代）

长天接广泽，二气共含秋。举目无平地，何心恋直钩。

孤钟鸣大岸，片月落中流。却忆鸱夷子，当时此泛舟。
戏赠文彦明 其一
王庭圭（宋代）

江淹才尽一双笔，庾信穷生万斛愁。对客安能吐佳句，墙东老驵正操矛。
示周子充写华严经
释宗杲（宋代）

总别同异，成坏行布。
圆融无碍，尘入众刹。
非宽刹入，众尘非隘。
居士笔端，宣畅果海。
因原自在，我今说偈。
赞扬同证，一真法界。
送钱仲韶机宜南归天台
苏庠（宋代）

尺五城南客，能过仲蔚居。烟霏深寂历，云树晚扶疏。

老去一无著，诗成百不如。喜无招隐作，仍免绝交书。
拟水西寺东峰亭九咏·幽径石
梅尧臣（宋代）

缘溪去欲远，磊砢忽碍行。
旁临侧身险，下忽寒流声。
幽客惯来往，同此猿鸟情。
献王大夫
方干（唐代）

高情不与俗人知，耻学诸生取桂枝。荀宋五言行世早，

巢由三诏出溪迟。操心已在精微域，落笔皆成典诰词。

一鹗难成燕雀伍，非熊本是帝王师。贤臣虽蕴经邦术，

明主终无谏猎时。莫道百僚忧礼绝，兼闻七郡怕天移。

直缘材力头头赡，专被文星步步随。不信重言通造化，

须臾便可变荣衰。
马上作
陆游（宋代）

白发凭鞍一老翁，出门漏鼓尚冬冬。
凄凉旅思传呼里，零落新诗假寐中。
正苦文移来陆续，何由笠钓入空蒙？浮生正自少如意，付与秋风吹断蓬。
咏赤玉石子
弘历（清代）

两间粹气英华积，绛云一握光而泽。瑰宝非璜亦非璧，象同鸡卵融黄白。

夏扶血勇面常赤，节士之贞介如石。
酬友人见寄
黄裳（宋代）

才得新诗写我忧，荆溪何日与君游。久为江国三年客，长忆仙公一洞秋。

共有幽怀堪把手，谁无忙事且回头。忽乘清兴拿舟去，准拟香笺作唱酬。
奉和正日临朝应诏
李百药（唐代）

化历昭唐典，承天顺夏正。
百灵警朝禁，三辰扬旆旌。
充庭富礼乐，高宴齿簪缨。
献寿符万岁，移风韵九成。
故资政殿学士特赠光禄大夫曾公挽辞二首
晁说之（宋代）

选吏时无最，论兵世有书。
风神相门旧，胆气将坛初。
地轴尘埃转，天航津汉虚。
忠规子孙在，太史笔何如。
林和靖墓
吴锡畴（宋代）

遗稿曾无封禅文，鹤归何处但孤坟。
清风千载梅花共，说著梅花定说君。
晓解糁潭追和张文潜白沙阻风
王之道（宋代）

江上惊风夜穿屋，扁舟正舣沙头宿。
灯寒屡剔短檠青。酒暖孤斟老贫绿。
更阑艇子催人起，泥汊而今趁朝市。
报衣踉蹲出马门，凌波逐浪来江豚。
鸣橹呕哑溅飞雨，静听依稀似人语。
月城百里指顾中，只好张帆使风去。
晓起用前韵
史浩（宋代）

破晓穷幽眺，端知玩月犀。雪消青嶂近，天淡玉绳低。

出塞三春翼，嘶风万里蹄。男儿弧矢志，何事饭笼鸡。
止止庵拜白真人像
王弘诲（明代）

琼琯千秋有至人，朝元来此会群真。堂开止止标玄诀，凡质何缘景后尘。
屠甸
莫若冲（宋代）

偶然屠甸见浮屠，为问屠中有物无。
见说庖丁洲刃在，恢恢全不费工夫。
南歌子
赵摅（金朝）

涧草萋萋绿，林莺恰恰啼。汀沙过雨便无泥。换得芒鞋随意、到前溪。

浦溆浑堪画，云烟总是题。江湖老伴一蓑衣。真个斜风细雨、不须归。
童丱须知 其四
史浩（宋代）

生灵膏血是缗钱，买得珍珠颗颗圆。痛惜鲛人在深海，风潮沉溺几多船。
宿海会寺
苏轼（宋代）

篮舆三日山中行，山中信美少旷平。
下投黄泉上青冥，线路每与猿猱争。
重楼束缚遭涧坑，两股酸辛饥肠鸣。
北度飞桥踏彭铿，缭垣百步如古城。
大钟横撞千指迎，高堂延客夜不扃。
杉槽漆斛江河倾，本来无垢洗更轻。
倒床鼻息四邻惊，紞如五鼓天未明。
木鱼呼粥亮且清，不闻人声闻履声。
登张举之书楼
戴冠（明代）

楼促高城起，登临送目新。
三年为客地，万里故园春。
江树迷归鸟，山花拥战尘。
莫令王粲在，此际更伤神。
使臣俞允迪赴萍实税官写平园老叟真求赞
周必大（宋代）

往来四度过萍乡，斗实谁能辨有亡。
尔欲常常如对我，莫增酒课罔征商。
杨柳枝词
白居易（唐代）

一树春风千万枝，嫩于金色软于丝。
永丰西角荒园里，尽日无人属阿谁？
中秋夜雨
徐集孙（宋代）

两年客帝畿，圆月浸秋辉。
今夜月圆时，风雨打门归。
年年此桂魄，不照今年客。
明月应团团，只被浮云隔。
湖山纪游
方岳（宋代）

两山南北诗三百，付与秋风赵倚楼。
忽忆老逋坟下路，梅花夜雪上孤舟。
山园四咏·烟壑
姜特立（宋代）

苍然者为烟，呀然者成壑。
赖此十八公，与之相领略。
中间制小亭，面势巧安著。
千山攒修眉，一水环青玉。
勃图映高标，觚棱翼飞角，
夜深或沈沈，月澹还漠漠。
趺坐者谁子，草衣复芒屩。
素发照晴昊，飘萧如野鹤。
傥非违世者，何以有此乐。
向夕下坡陀，清兴寄寥廓。
此境真可画，此意终难貌。
石窗
仇远（元代）

玲珑千丈崖，高处倚蓬莱。山月照得白，天风吹不开。

渴龙栖古井，病鹤下苍苔。祇有麻衣叟，时时把易来。
偈颂八十七首 其五
释慧开（宋代）

昔年曾向山中去，千手大悲拦不住。今朝又向山中来，优昙华向半天开。
客句容署中以县试不得出寄孙大
洪亮吉（清代）

梦醒空自惜年华，法鼓声声报晚衙。两度总惭巢幕燕，一春只看隔墙花。

窥灯鼠怯穿衣桁，绿壁虫惊落画叉。我自怀人不能寐，高吟时复振窗纱。
先立春一日电雪交作程叔运赋诗次韵
魏了翁（宋代）

自从日驭行牵牛，四十五日为春朝。
谁驱阿香送劈历，更遣玉女来姑瑶。
从来雷雪不两立，有如皋禹於驩苗。
闯然方驾朝正月，是反常性皆为妖。
阳孳於子达於寅，蛰虫欲动寒鱼跳。
苍龙久移旧岁次，朱鸟亦向新年杓。
如何阳伏不能出，阴气所沴如沃焦。
相摩为电搏为震，始初隐隐如迢遥。
剨然一声到匕箸，惊魂忽忽不可招。
须臾为雹又为雪，寒威挟胜尤宣骄。
春秋已事且云远，绍兴狄难几难调。
乃今此异已累岁，卧制四海由衾裯。
复次元韵
释德洪（宋代）

君家庐岳苍崖颠，睡足茗盌浮轻圜。十年不归空蕙帐，夜鹤哀怨惊晓猿。

朅来湘尾寄城寺，夏簟清凉便昼眠。扣门剥啄谁过我，上腾火色仍鸢肩。

轩然辩论杂今古，不觉前席心旌悬。以身徇国爱子布，塞门以土推孙权。

□云诗穷少陵老，饥寒正坐拜杜鹃。遥知铃斋宾谒□，□□紫砚浮松烟。

作诗寄我对岑寂，为散顽麻双脚挛。弟兄高才当济世，会看笑揖人主前。

嗟余百念已灰冷，倦易敛翼为虚弦。粥鱼斋鼓日课办，仰屋卧看三条椽。

管宁木床五十载，好事空传膝处穿。何如敛目十□□，□树身同金石坚。
戊戌冬
戴复古（宋代）

造化人难测，寒时暖似春。
蛟龙冬不蛰，雷电夜惊人。
四海疮痍甚，三边战伐频。
静中观气数，愁杀草茅臣。
问友
白居易（唐代）

种兰不种艾，兰生艾亦生。根荄相交长，茎叶相附荣。

香茎与臭叶，日夜俱长大。锄艾恐伤兰，溉兰恐滋艾。

兰亦未能溉，艾亦未能除。沉吟意不决，问君合何如。
齐天乐（重游番阳）
丁默（宋代）

两株烟柳荒城外，依依暮帆曾驻。小扇障尘，轻舆贴岸，谁料重行吟处。流光暗度。怅兰溆春移，苇汀秋聚。可奈清愁，快呼艇子载将去。

中年怀抱易感，甚风花水叶，犹似孤旅。伴鹤幽期，随莺乐事，还是情乘意负。衣尘帽土。但镜堪羞，贺囊偏□。待报山灵，莫教云壑妒。
用伯氏韵柬梅臞
胡仲参（宋代）

榾柮炉前坐夜深，寒侵窗户月西沉。
冥搜天地无穷趣，写尽江湖一片心。
霜叶落边添客思，梅花瘦处动高吟。
访君欲问推敲诀，拟把清樽共细斟。
兰溪叶宰以某阻水治山顶僧舍见邀作此诗以谢
慕容彦逢（宋代）

月轮一夜离天毕，山川吐云翳朝日。飞廉吼空驰霹雳，雨势霶朝�两溪溢。

横流不复相望轶，浪花飞起三千尺。我时舣舟酣战慄，眼看民居半沉溺。

邑令之贤谁等匹，为治公居寄家室。顾盼奔涛心暇逸，寓居恰倚青山脊。

吁嗟此惊身未历，折腰远来甘恐惕。餐霞先生今铩翼，附郭相君无所食。

愁霖谢子虽非敌，少宦徐郎良未怿。
沁园春 读镜清楼遗稿
方珍（清代）

滴粉搓酥，镂雪团香，新诗一编。想吟工谢絮，曾邀叔赏，赋成鲍茗，惯得夫怜。

山映奁青，云迷桁白，绝代销魂句早传。鸳鸯侣，喜一般才调，一样华年。

匆匆催返瑶天。怅月照青琴冷素弦。幸银钩细字，犹霏麝馥，金荃丽字，尚叠鸾笺。

元相悲怀，潘郎愁结，触拨香痕意惘然。空惆怅，望碧城飘渺，难挽飞仙。
次韵师川郎中寄墨长句
晁说之（宋代）

人人垂首相公前，独子低眉古简编。
江上新吟何慷慨，世间旧简细穷研。
故知小子能封国，亦信长人解说天。
寄墨虞卿著书喜，不教茶到恐妨眠。
余帅淮西下车才十日移东漕二绝 其二
虞俦（宋代）

多少邦人意惨悽，出郊云淡楚天低。马头渐指淮东去，回望孤城落照西。
送宿州晁祖禹签判
饶节（宋代）

一见晁公子，雍容前辈风。规模俗吏外，步作古人中。

环佩千官合，梯航九驿通。空虚循吏传，谁为荐诸公。
端午日觞客东湖遇雨移饮寿台楼分韵得壁字
高斯得（宋代）

玄晖东田游，明远东城历。
深心慕尘轨，湖舷拟觞客。
零雨或尼慕，辍策骈兹席。
霁虹带高岑，倾羲被回陌。
良知共遐睎，数陪竹林七。
境恬微尚惬，赏胜幽怀适。
怀沙事千载，旧恨犹能辟。
延首瞻楼颜，新愁渺难释。
天问愧非才，且可浮大白。
徙倚惊漏穷，晨宵挂东壁。
春日绝句八首 其四
陆游（宋代）

故园蛱蝶最多种，百草长时花乱开。穷巷春风元不到，一双谁遣过墙来。
瓦鼓
彭汝砺（宋代）

客游南昌归，归我四瓦鼓。浑完自甄冶，质朴排罂甒。

触之散遗声，往往中商羽。声来殆天得，不用询有瞽。

野心爱不彻，取之置林宇。竹梢奏清风，似喜佳物伍。

岸巾策筇杖，共尔蠲毒暑。世浮见此拙，坐觉幽兴聚。

丹楹惜异时，蒉桴想淳古。君年比予少，能亦珍此否。
时事
乐雷发（宋代）

时事如颓屋，谁堪任栋梁。
国贫僧牒贱，边病檄书忙。
有分忧宗社，无才出举场。
未应王谢辈，挥泪送斜阳。
东邻美女歌
胡奎（元代）

机上凤凰梭，盈盈抹两蛾。谢鲲双齿折，犹不废鸾歌。
咏水镜同陆伯阳作
杨士奇（明代）

秋江无云风色静，怗怗凉波澈虚映。佳人晓汲照新妆，不知俯首湿罗裳。
次韵王滁州见寄
苏轼（宋代）

斯人何似似春雨，歌舞农夫怨行路。
君看永叔与元之，坎轲一行遭口语。
两翁当年鬓未丝，玉堂挥翰手如飞。
教得滁人解吟咏，至今里巷嘲轻肥。
君家联翩尽卿相，独来坐啸溪山上。
笑捐浮利一鸡肋，多取清名几熊掌。
丈夫自重贵难售，两翁今与青山久。
后来太守更风流，要伴前人作诗瘦。
我倦承明苦求出，到处遗踪寻六一。
凭君试与问琅邪，许我来游莫难色。
醉落魄（咏秋十首）
张抡（宋代）

流光转毂。鸟飞兔走争相逐。火云方见奇峰簇。飒飒西风，惊堕井梧绿。

隙驹莫叹年华速。新凉且喜消炎酷。休将闲事萦心曲。红滴真珠，初醡玉醅熟。
丽人行
缪公恩（清代）

舍北女儿画眉短，秋波澄澈青螺远。云罗雾縠缟素衣，至今尚未逢刘阮。

舍南女儿画眉长，春山掩映流辉光。翠羽明珠雕玉佩，至今未嫁东家王。

桃李香飞春色里，芙蓉照影秋江水。桃李花时芙蓉生，芙蓉花时桃李萎。
端州逢故人刘炜光道致酒鹄奔亭作
郭祥正（宋代）

贵池昔分袂，端江复倾盖。屈指十六秋，华发惊老大。

云霄邈功名，荆榛森患害。众人皆欲戮，出门即有碍。

咄哉不复道，致酒强高会。苍梧帝魂寂，鹄化遗亭在。

翠葆撄玉簪，金鳞跃罗带。风澄岚霭散，棹击天影碎。

往古悉已空，来今竟何待。劳形百年间，投足万里内。

秋水正瀰漫，醉胆逐澎湃。一丝携六鳌，猛掷沧溟外。
流夜郎至江夏，陪长史叔及薛明府宴兴德寺南阁
李白（唐代）

绀殿横江上，青山落镜中。岸回沙不尽，日映水成空。

天乐流香阁，莲舟飏晚风。恭陪竹林宴，留醉与陶公。
滴滴金
杨无咎（宋代）

相逢未尽论心素。早容易、背人去。忆得歌翻断肠句。更惺惺言语。

萋萋芳草迷南浦。正风吹、打船雨。静听愁声夜无眠，到水村何处。
寄题王国华环秀楼二首
杨万里（宋代）

平地看山山绝低，上楼山色逐层奇。
不知山与楼争长？为复楼随山却移？
送陈县丞崧回建阳任
林文俊（明代）

几回来往建州道，下马逢人说好官。一见又为天外别，相逢真似梦中看。

雷霆入地惊湍吼，虎豹蹲林乱石攒。我昔仗君曾脱险，追思珠泪不胜弹。
池州和同官咏梅花
张道洽（宋代）

苔封鹤膝枝，流水绕疏篱。
一白雪相似，独清春不知。
风流无俗韵，恬澹出天姿。
霜月娟娟夜，吾今见所思。
重阳
饶墱（明代）

海边今日又重阳，陇树飞红雁唳霜。多事未逢陶令去，老怀难学孟嘉狂。

诗成何地堪乘兴，酒尽无钱可看囊。顾影自怜多寂寞，菊花满把办归装。
次韵虞隐君堪潘阃掾谷雨中见寄
陈基（元代）

吴笺新制玉鸾纹，冲雨殷勤寄荜门。
燕子不来人独立，自拈湘管认啼痕。
满庭芳 题二十四桥明月图
沈善宝（清代）

万树垂杨，六朝金粉，繁华独擅千秋。平山远水，大可豁吟眸。

无怪当年杜牧，销魂在、十里红楼。曾闻说，神仙富贵，跨鹤也来游。

句留。却不道，春风明月，尽付名流。看竹帘半卷，绿蚁轻浮。

飞盏狂吟未了，香尘遍、廿四桥头。谁还问，玉钩斜畔，芳草暗生愁。
梁武帝
乾隆（清代）

乘其危窃其祚，萧衍道成视刘裕。
宫城围吴兴拒，徒称马袁仍厚遇。
本失正末奚数，定律兴乐曾何助。
特佞佛奉象塑，舍身同泰功德慕。
初祖谒直指处，漆桶弗契乃北去。
祀牺牲代面素，庙不血食语不惧。
饿台城应始悟，荷荷那得金仙护。
秋日将赴江上，杨弘微时任凤翔，寄诗别
武元衡（唐代）

寂寞两相阻，悠悠南北心。燕惊沧海远，鸿避朔云深。

夜梦江亭月，离忧陇树阴。兼秋无限思，惆怅属瑶琴。
宫词 其三十八
赵佶（宋代）

押班供奉列官行，沿袭诸司尽女郎。殿直恩名才得赐，销金方许制衣裳。
春日即事二首
王义山（宋代）

朔气棱棱带雪吹，凝阴四面锁寒枝。
自回造化微和后，如再洪蒙未判时。
天遣江山醒醉眼，春将景色入新诗。
乡晨一部箫韵奏，草绿花红山鸟嬉。
蝶恋花（次韵张子原寻梅）
侯置（宋代）

雪压小桥溪路断。独立无言，雾鬓风鬟乱。拂拭冰霜君试看。一枝堪寄天涯远。

拟向南邻寻酒伴。折得花归，醉著歌声缓。姑射梦回星斗转。依然月下重相见。
南乡子·席上劝李公择酒
苏轼（宋代）

不到谢公台。明月清风好在哉。旧日髯孙何处去，重来。短李风旧更上才。
秋色渐摧颓。满院黄英映酒杯。看取桃花春二月，争开。尽是刘郎去后栽。
题林希虞别驾亭子二首 其一
郑岳（明代）

牢落辞名郡，栖迟返故山。兴垂青野迥，心与白云閒。

茅屋清溪曲，凤毛碧汉间。更期燖火候，坐见大丹还。
御阁春帖子
夏竦（宋代）

天人道洽真游降，禅祀功高帝业昌。
迎气东郊风乍暖，受釐中禁日初长。
瑜不掩瑕
柴宿（唐代）

朗玉微瑕在，分明异璞瑜。坚贞宁可杂，美恶自能殊。

待价知弥久，称忠定不诬。光辉今见黜，毫发外呈符。

岂假良工指，堪为达士模。他山傥磨琢，慕爱是洪炉。
和陈大监
周麟之（宋代）

君不见汉业已定犹勒兵，白登坐困师无名。席门先生计无误，黠虏不得窥平城。

论功自合班人杰，盖世拔山威尽折。漫誇勋业是韩彭，我出六奇秦项灭。

后来汉道如衰周，德尊一代陈太丘。二方相继厉名节，不顾羔雁真善谋。

雪霜贸贸年芳改，凛凛松筠见风采。豺狼当路狐狸号，独有孤鸿横四海。

至今逸韵传清商，云和之瑟弦高张。耳孙磊落天下士，大才有出皆其长。

胸中万卷饶丘壑，鲜取遗音叩寂寞。一朝解组又弹冠，出处无心付天乐。

我辈等是风月人，昔也同闬今为邻。不妨对语味如蜡，扰扰万事从横陈。
题净明观用旧韵简黎才翁
胡寅（宋代）

得酒相逢笑绝缨，而今双鬓不全青。
蓬莱尚说三四浅，何况方平与蔡经。
张子明马一卿过山居有作走笔答之
佘翔（明代）

留滞江东客，何来宿北城。高斋堪伏枕，浊酒且逃名。

竹径分秋色，松涛杂梵声。风流非二仲，谁过蒋元卿。
自武陵至沅陵道中杂诗十首 其十
何景明（明代）

谷转冈渐平，策驾循陂陁。遥望辰阳城，枕山带长河。

飞甍若鳞辰，居人亦何多。按节驻江馆，登眺崇山阿。

南衢闻夜弦，北里杨朝歌。谁云接夷域，文物殊中华。
杜陵叟
白居易（唐代）

杜陵叟，杜陵居，岁种薄田一顷余。
三月无雨旱风起，麦苗不秀多黄死。
九月降霜秋早寒，禾穗未熟皆青乾。
长吏明知不申破，急敛暴征求考课。
典桑卖地纳官租，明年衣食将何如？
剥我身上帛，夺我口中粟。
虐人害物即豺狼，何必钩爪锯牙食人肉？
不知何人奏皇帝，帝心恻隐知人弊。
白麻纸上书德音，京畿尽放今年税。
昨日里胥方到门，手持敕牒榜乡村。
十家租税九家毕，虚受吾君蠲免恩。
初出城留别
白居易（唐代）

朝从紫禁归，暮出青门去。
勿言城东陌，便是江南路。
扬鞭簇车马，挥手辞亲故。
我生本无乡，心安是归处。
夜行村路中用程篁墩虎丘韵
沈周（明代）

踯躅经墟复历丘，昼时不走夜时游。泥涂我有多岐叹，江海谁閒野渡舟。

著力自家须杖舄，发明何许借膏油。从知世路不易涉，只好归眠旧草楼。
送李公从地官
何景明（明代）

乡路春行傍九河，帝京晴望五云多。城边金鼓花时发，海畔楼船日夕过。

树映仙郎添宠色，草迎游子助悲歌。同朝更待青霄节，并马能忘白玉珂。
食鳜
韦骧（宋代）

踰尺秋江鳜，赀轻愧自深。穿腮窥秣赪，引鬣讶涂金。

捂鼎情虽锐，飞刀爱不任。何须鲈满箸，始动季鹰心。
减字木兰花·啬薇叶暗
佚名（宋代）

啬薇叶暗。满架浓阴风不乱。午酒才醒。历历黄鹂枕上听。此情酒遣。不比红蕉心易展。要识离愁。只似杨花不自由。
题水仙梨花菊蒲萄栀子 其二 梨花
释居简（宋代）

楚楚冰绡雾縠裳，铅华消尽弗忺妆。晓云不入朝云梦，赋入闲居亦擅芳。
和王司封会同年
王安石（宋代）

收科天陛顷同时，回首相欢事亦稀。
追讲旧游犀尘脱，交酬新亦彩笺飞。
直须倾倒樽中酒，休惜淋浪飞上衣。
日暮主翁留客辖，会稽聊滞买臣归。
真觉真赞 其二
释慧空（宋代）

德山师之师，岩头师之友。有是师，有是友，而负一千五百人善知识之地，而于法道大成也宜矣。

至若开雪山，则忠懿闽王为之檀越。办众事，则兴圣国师为之服勤。

定其宗，则有云门偃。正其派，则有玄沙备。自馀棱展劲孚，鹅湖镜清流，皆分光四海，若揭日月。

呜呼盛哉，瞻之仰之。杀人老贼面前，球子井赃捉获。
答寄子与使君及于鳞事
王世贞（明代）

长沙南去转悠悠，帝念词臣赋远游。青鸟书来天尽处，碧鸡人在汉梁州。

未期雷雨芙蓉合，稍许云霞薜荔收。祇是骑鲸今李白，中原万古失风流。
湖上曲
陈起（宋代）

秋千索外阑干侧，一曲凝云花影直。
玉瓶风暖醉忘归，春水不分杨柳色。
翟使君挽歌
王禹偁（宋代）

未满三年政，何妨五月期。
理言归葬速，遗爱出山迟。
樯翣穿云过，铭旌着雨垂。
洛阳多故吏，号泣住灵輀。
题乾明庵
赵蕃（宋代）

谁结道人庐，前临博士湖。
名非窜荒李，官是避秦庐。
隐德虽无述，清风不可渝。
严元有孙子，往往混樵渔。
书事 其六
赵蕃（宋代）

东街鼓坎坎，西街鼓鼕鼕。市酒倚法禁，椎牛聚群凶。

差事惊父老，狂歌走儿童。此俗苟不止，斯民始终穷。
小井
孔武仲（宋代）

团团样学天边月，汨汨声回地底泉。剩贮黄金还屋税，此功宁止见山钱。
挽仁宗皇帝辞五首
郑獬（宋代）

恭俭同尧舜，忧勤固损年。
悲风来万国，白日下中天。
薄葬遵周室，初陵兆洛川。
至仁推庙号，百世不能迁。
酬友人见寄
释文珦（宋代）

山房一事无，，
开箧理残书。习气嗟难断，
閒情为折除。菊篱秋烂漫，
枫径意萧疎。忽枉瑶华赠，
知君又起予。
秋夜词
许玉瑑（清代）

山月下檐秋气森，孤花泫露栖墙阴。画楼恍惚非昨夜，踌躇无语停瑶琴。

瑶琴岂为知音惜，一水盈盈共明月。伯劳西飞孔雀东，各有天涯怨离别。
宋奥寄友
陈某（宋代）

落日犹未落，青山还自青。
鸟飞云外见，泉过竹边听。
童子求新汲，先生守旧扃。
相看不相见，应註太玄经。
夷门歌送德修还阙
陈傅良（宋代）

万古江入海，吴蜀有不通。
不通谁使然，人自为异同。
昔在李孟钱，士各怀土封。
静言彼何尤，亦各徇所忠。
恭惟宋受命，三姓皆朝宗。
斯文已百年，名世才数公。
眉山与金陵，柰何不相容。
大雅如关洛，亦复互诋攻。
朋分文字间，祸起师友中。
四郊忽戎马，尘满夷门宫。
往事已覆辙，后事如飘蓬。
一饭忘苦饥，一褐忘苦冬。
身谋每不长，王事靡有终。
有客独恻恻，万里兴深衷。
相过话离合，历历繇熙丰。
我久世虑薄，念之涕无从。
贫贱将安归，功名在其逢。
有能用斯人，可使百阻空。
西人不为西，东人不为东。
渊宗郎中移利州路漕
宋祁（宋代）

列驺传鬨避轺车，天角横参帐饮馀。即日前驱催负弩，几旬论饮罢移书。

赐山故冶流钱外，烧栈新邮转粟初。使选愈华身尚远，喜荣嗟滞两何如。
秋夜
陆游（宋代）

湖海秋初到，房栊夜转幽。
露浓惊鹤梦，月冷伴蛩愁。
生计依微禄，年光堕远游。
严滩已在眼，早晚放孤舟。
芭蕉雨 秋雨
程浣青（清代）

帘捲一天霁色，喜连宵风雨，收今夕。一霎晚云如墨，无端带暝连阴，作成深黑。

点个灯儿闷绝，细把闲愁忆。忆多时、忘却窗前滴。

重倾耳、陡惊心，又是惨惨凄凄，萧萧飒飒。
偶成 其二
韩淲（宋代）

惜气思仙伎，因心理佛书。心安何所觉，气积本乘虚。

造化融成后，神明主宰初。纵疑摩诘赘，未信洞宾疏。
耆英会诗
赵丙（宋代）

新春鼎洛燕英髦，主礼雍容下庶僚。二相比肩官一品，十人华发事三朝。

星阶并列瞻台曜，尊酒时行挹斗杓。东颍庸夫最无状，也将颜面趁嘉招。
非国语
柳宗元（唐代）

左氏《国语》，其文深闳杰异，固世之所耽嗜而不已也。而其说多诬淫，不概于圣。余惧世之学者溺其文采而沦于是非，是不得由中庸以入尧、舜之道。本诸理，作《非国语》。

幽王二年，西周三川皆震。伯阳父曰：“周将亡矣！夫天地之气，不失其序，若过其序， 民乱之也。阳伏而不能出，阴迫而不能蒸，于是有地震。今三川实震，是阳失其所而镇阴也。阳失而在阴，川源必塞。源塞，国必亡。人乏财用，不亡何待？若国亡，不过十年。十年， 数之纪也。夫天之所弃，不过其纪。”是岁也，三川竭，岐山崩。幽王乃灭，周乃东迁。

非曰：山川者，特天地之物也。阴与阳者，气而游乎其间者也。自动自休，自峙自流，是恶乎与我谋？自斗自竭，自崩自缺，是恶乎为我设？彼固有所逼引，而认之者不塞则惑。 夫釜鬲而爨者，必涌溢蒸郁以糜百物；畦汲而灌者，必冲荡濆激以败土石。是特老妇老圃者之为也，犹足动乎物，又况天地之无倪，阴阳之无穷，以澒洞轇轕乎其中，或会或离，或吸或吹，如轮如机，其孰能知之？且曰：“源塞，国必亡。人乏财用，不亡何待？”则又吾所不识也。且所谓者天事乎？抑人事乎？若曰天者，则吾既陈于前矣；人也，则乏财用而取亡者，不有他术乎？而曰是川之为尤！又曰：“天之所弃，不过其纪。”愈甚乎哉！吾无取乎尔也。
景灵宫奉册宝一首 《登安之曲》。
郊庙朝会歌辞（宋代）

穆穆真宗，锡羡蕃昌。飙轮临贶，谆诲洞彰。虔崇懿号，祗答景祥。

至诚致享，降福无疆。
荔矶钓月
王猷（南北朝）

拟向溪头弄晚涛，荔林斜月印江皋。矶头未可轻投饵，只合长江钓巨鳌。
龙湫
郭君举（宋代）

绝顶龙君宅，深疑与海连。
飞来千丈瀑，下润几桑田。
噀日虹霓壮，随风雪霰圆。
高寒吟未稳，欲去复回旋。
见梁检法书怀八绝句于广文尉曹处次韵
赵蕃（宋代）

中圣流风久未寒，渺然何但酒肠宽。
渠诗下笔如山峡，我思攀危上七盘。
瓶梅
舒邦佐（宋代）

病眼因君得再明，依前风骨照人清。
凭谁说与司花女，伴我长开过一生。
留滞海外，倏踰三载，追维所历，
孙元衡（清代）

推挤不去已三年，千首诗抛海一边。初到似逋还似谪，即今疑幻却疑仙。

后车何处无前辙，大国由来是小鲜。疏懒不愁鱼鸟笑，刺桐城里得安眠。
青玉案（和雅守蹇少刘席上韵）
李流谦（宋代）

相知元早来何暮。社燕送、秋鸿去。春草春波愁目注。酒香花韵，绮谭妍唱，怎不思量住。

虚无指点骑鲸路。个是骚人不凡处。画栋云飞帘卷雨。风流千古，一时人物，好记尊前语。
题博士袁公文苑像
傅行简（宋代）

禽鸟春风乐与同，有将理趣道儒宗。
两朝褒赏衣冠旧，一德充儒礼乐隆。
天地无心驰电马，人民有望慰云龙。
馀年八十无全食，独抱青山继祖风。
和吕吏部观延庆院李唐画山水
李复（宋代）

深蒨云岚远意苍，宝伽犹带海波光。
须知应感神通力，举步相随遍十方。
谢广文俞同年惠{上制下鱼}鱼
虞俦（宋代）

朝朝粗粝腐儒餐，清坐焚香篆印盘。
早计何尝为温饱，倦游谁印念羁单。
瓮头社酒欣方熟，篱下秋英渐可看。
更寄拈鱼君有味，鼎烹曾覆晋之栾。
送柴俭堂归平陆
张问安（清代）

先生读书处，门对中条山。林火乍明灭，白云时往还。

开窗映繁绿，隐几长萧间。到日方朱夏，琴尊好闭关。
上谹父郎中二首
王洋（宋代）

堂前双石瞻金印，砌下孤峰记好诗。
春入瓮醅夸麹蘖，雪浮盏面压枪旗。
醉吟
杨改里（宋代）

古人亡，古人在，古人不在天应改。
不留三句五句诗，安得千人改人爱。
今人只笑古人痴，古人笑君君不知。
朝来暮去能几许，叶落花开无尽时。
人生须要印如斗，不道金槌控渠口。
身前只解皱两眉，身後还能更杯酒。
李太白，阮嗣宗，当年谁不笑两翁。
改古贤愚俱白骨，两翁天地一清风。
同薛侍御登黎阳县楼眺黄河
杨巨源（唐代）

倚槛恣流目，高城临大川。九回纡白浪，一半在青天。

气肃晴空外，光翻晓日边。开襟值佳景，怀抱更悠然。
水龙吟 仆三年为郎外台，故人扬子能作广文
蔡松年（宋代）

词章敏妙，临觞得纸，下笔不能自休。去岁收灯后，过扬於郑氏自亭，酣觞赋诗，最为快适。自此仆遂东来，比得其诗，颇道当时风味，戏作越调乱自空翠寻人，短松路转风亭小。论文把酒，灯残月淡，春风最早。星斗撑肠，雾云翻纸，词源倾倒。自骑鲸人去，流年四百，知此乐、人间少。别梦春江涨雪，记雨花、一声云杪。新诗寄我，垂天才气，凌波词调。传酒传歌，后来双秀，也应俱好。待明年，却向黄公垆下，觅萧闲老。
送史主簿之鄂就辟 其二
乐雷发（宋代）

宦途捷径在三边，且住吟船赠马鞭。壮士苦无横草志，将军还用撒花钱。

鞑兵犹未回燕鸭，蜀耗何应问杜鹃。今日送君无别话，看随郤縠洗狼烟。
招司马君实游夏圃
邵雍（宋代）

雨霁景自好，秋深天未寒。可能乘兴否，夏圃一盘桓。
次韵张守秋怀四首
刘子翚（宋代）

杖藜乘兴出，佳处每关情。
白石溪流浅，黄花篱落清。
林烟经雨薄，野日傍山明。
赖有杯中物，愁怀得暂平。
碧空月词 寿周泉坡司寇六十
夏言（明代）

汉廷真老吏，中台旧豸冠。威仪风节重朝端。自是庙堂器宇，足人看。

鬓带星星白，胸藏炳炳丹。六旬寿酒醉长安。正值碧空霜月，净团团。
木兰花慢 坤卦老阴之象
王吉昌（元代）

剖坤柔立象，太阴体，换三阳。因六变心虚，关开实腹，应候呈祥。冲和易灵变态，运圣功、旋转斡天罡。消息栽培道化，六宫毂辏中央。融融品物含章。归土德，密收藏。性与命咸通，个中将养，气孕玄霜。香浮彩霞?赫，混浩然、纯粹散诸方。造化冥冥极妙，超凡不离玄黄。
长干行送陆仪曹重补南署
皇甫汸（明代）

长干里，金铺夹兰戺。陵树苍苍控石城，淮流湜湜通江水。

廿年高卧东山庐，一朝更踏西京市。马上耽游期不顾，缓辔微吟日将暮。

都人观者语道傍，白头何自始为郎。莫恨汉家今用少，须看止辇拜冯唐。
再韵谢晁郎中二首
释宝昙（宋代）

病见春山四打围，茅檐华发只晖晖。
不愁书册无人语，强把杉枝为客挥。
意在未妨身更远，林疏自是月先归。
百年人物如公少，试问何缘道则肥。
呈赵常德四首
赵蕃（宋代）

朝廷不忘远，徒欲得公重。
不然如公贤，久合居侍从。
少须岁和丰，归骑承天宠。
看取武陵原，田耕麦米垄。
梧桐树·世间人
牧常晁（元代）

世间人，须觉悟。难得人身休辜负。莫把时虚度。不离方寸蓬莱岛。多少时人行不到。劝君早觅长生路。
秋日集海珠寺
刘克治（明代）

古刹何年据上游，扁舟乘兴竟淹留。千秋云物悬孤岛，万里乾坤到十洲。

水怪然犀光见底，天吴如蜃幻为楼。酒阑莫漫愁昏黑，明月先来掌上投。
庐山杂咏偕蒋子潇
魏源（清代）

与君同是再来僧，共拨寒灰听水声。谈罢不知庐阜月，只疑青海寺中行。
沐浴颂
周无所住（宋代）

沐浴无他术，休寻卯酉中。
困眠饥吃饭，无日不春风。
秀木轩灵济祠之右有屋三间偶因停跸辄额是名并叠前韵
弘历（清代）

威纡遥列嶂，漩澓近临渠。白屋三间静，青林一望舒。

团阴笼月户，行漏迟云居。茅土风规在，心传景仰馀。
送李知县赴蕲州广济
项安世（宋代）

江头雪霁冰河折，日照江光动春色。青丝快马踏香泥，画鼓方舟送行客。

已惊柳叶大如指，忽见梅花飞著额。草根青软湿针毡，枝头绿淡摇金碧。

眼看客子过淮南，春逐樯竿起江北。客帆渐远春渐深，一路浓香慰行役。

悬知上日春更好，桃李漫山献红白。何时我亦下沧浪，把酒兰亭访今昔。
十一月
孔平仲（宋代）

欲雪还成雨，垂霜却变阴。封疆五岭近，甲子二冬深。

密叶犹低户，微风尚快襟。松筠杂萧艾，都有岁寒心。
萍
李峤（唐代）

二月虹初见，三春蚁正浮。青蘋含吹转，紫蒂带波流。

屡逐明神荐，常随旅客游。既能甜似蜜，还绕楚王舟。
初寒
陆游（宋代）

重帘御晚吹，密瓦护晨霜。
焰焰砖炉火，霏霏石鼎香。
行迟依木杖，坐久穴藜床。
昼亦无聊甚，胡为厌夜长？
嘉陵驿
薛能（唐代）

尽室可招魂，蛮馀出蜀门。雹凉随雨气，江热傍山根。

蚕月缲丝路，农时碌碡村。干将磨欲尽，无位可酬恩。
次韵徐容斋赠丘通甫
方回（元代）

绝如山谷赠初君，奇绝新诗妙绝文。
斥逐三彭精异术，破除二竖奏元勋。
千茎白雪难重少，一匕玄霜幸见分。
可惜向来缺参请，按摩搬运漫辛勤。
池上
郑谷（唐代）

池榭惬幽独，狂吟学解嘲。
露荷香自在，风竹冷相敲。
丧志嫌孤宦，忘机爱澹交。
仙山如有分，必拟访三茅。
拟一上人怀山之什
晃冲之（宋代）

中夜雪打窗，灯暗光照屋。
袖手地炉火，瓶声起丝竹。
忆我故山房，松风韵崖谷。
山空牛斗寒，寺静鱼鼓肃。
西寨鹿不归，东岭鹤独宿。
更想醉翁亭，两峰高并玉。
【双调】水仙子_赋妇人染红
周文质（元代）

赋妇人染红指甲
凤华香染水晶寒，碎系珊瑚玉笋间，想别离拄齿应长叹。污檀脂数点斑，记归期刻损朱阑。锦瑟弦重按，杨家花未残，为何人血泪偷弹？
柔荑春笋蘸丹砂，腻骨凝脂贴绛纱，多应泣血淹罗帕。洒筼筜赪素甲，抹胭脂误染冰楂。横象管跳红玉，理筝弦点落花，轻掐碎残霞。
丹枫软玉笋梢扶，猩血春葱指上涂，偷研点易朱砂露。蘸冰痕书绛符，摘蟾宫丹桂扶疏。潮醉甲霞生晕，碾秋磦琼素举，夹竹桃香符。
晚泊临平
许棐（宋代）

晚卸风帆泊市桥，税亭民屋总萧条。秦封不到河边柳，送往迎来枉折腰。
夏景 露顶洒松风
刘辰翁（宋代）

野处阙过逢，投巾仰露空。萧萧松下老，洒洒顶门风。

暑不容章甫，天犹念秃翁。昂霄潮汹汹，落雪鬓蓬蓬。

搔首平生事，忘形半醉中。蓬莱归去路，潦倒笑臣同。
泗鼎行赠戴水部
陈束（明代）

君不见周德中衰天命变，彝器飘零散区县。
郏瀼之鼎淮泗流，一没千祀无人收。
秦皇得国心泰侈，虎视雄图志未已。
已访仙源并海沂，还望瑶光浮泗水。
畚锸喧传从百官，羽骑连延照千里。
五夜斋供亲祭祠，万力咆勃鼎不起。
始知铸作通神明，入川尚自辟妖精。
彼昏劳劳安可得，精灵变化固难测。
没处空余碧水流，蒸时无复黄云色。
古来神物俟明君，今上迎祥日伫闻。
京洛芝茎日烂熳，彭城鼎气想氛氲。
法驾新传下淮右，待幸山川望来久。
才官献瑞何代无，水伯呈祥理应有。
治河使者试上书，为言伏鼎今何如。
为御史衔命出关谳狱，道中看华山有诗
韩常侍（唐代）

野麋蒙象暂如犀，心不惊鸥角骇鸡。

一路好山无伴看，断肠烟景寄猿啼。
六言三首
刘克庄（宋代）

不入城里市里，常在水边月边。
蜀公有疏谢事，米老无书辨颠。
和答吴斗南中秋见怀并约五子合见过
孙应时（宋代）

百里平湖一夜舟，跂予东望渺离愁。
可能无意山阴雪，空复相思楚泽秋。
宣待君今即召，草堂移我欲归休。
诗来已拜千工诺，得得开帆莫转头。
论俗十二首
刘子翚（宋代）

西村人渐归，撑柱烧残屋。
东村但蒿莱，死者无人哭。
昔兹号富穰，被祸尤残酷。
二三里中豪，丧乱身为僇。
遗骸怅莫掩，饥鸢啄其腹。
岂无平生时，意气凌乡曲。
锥刀剥微利，舞智欺惸独。
锦囊收地券，奕叶相传续。
只今邻叟耕，岁岁输官谷。
尔曹何专愚，人生固我欲。
南乡子
林伯镇（宋代）

弥诞秩初筵。催舞春雷杂管弦。惊破梅梢香喷雪，都缘。王母瑶池会列仙。

残腊嫩寒天。恰在正朝两日前。搀借椒花先献寿，新元。重数壬辰第一年。
鼓吹铙歌十五首 其十五 石流篇
何承天（南北朝）

石上流水，湔湔其波。发源幽岫，永归长河。瞻彼逝者，负月其偕。

永在川上，惟以增怀。嗟我殷忧，载劳寤寐。遘此百罹，有志不遂。

行年倏忽，长勤是婴。永言没世，悼兹无成。幸遇开泰，沐浴嘉运。

绥带安寝，亦又何愠。古之为仁，自求诸己。虚情遥慕，终于徒已。
忆震泽西村
殳默（清代）

忽忽难忘处，西村明月中。荷花低拂露，菱叶静含风。

烟火经旬断，音书隔岁通。茅堂知在否，应有白云封。
和外送归里叠韵六首原韵
张淑芳（宋代）

君未能归妾忍归，幽怀好共话因依。敢云儿女来时累，莫忘夫妻去日饥。

梦里思量还意合，行间言语与心违。玉门关外寒威重，争奈春风到此稀。
题满氏申申亭
王令（宋代）

申申亭者名自谁，河东丈人身铭之。
方其作亭自休息，固欲申铭名其题。
虽然自奉颇幽乐，岂敢兼忽当世为。
若日所忧非所及，因以遯世无闷辞。
丈人疏高喜自适，去不限灼来无时。
门无宾僚车马绝，室有几杖衣冠欹。
夜径行招海月伴，昼榻坐与天云期。
春林喧和鸟声好，胜听俗论相哑咿。
尘埃纵尔得风力，卒不到此徒自飞。
亭前朱朱有冶态，亭下白白无俗姿。
好木留存竟见实，恶草锄拔无容茨。
尝闻景胜未易敌，须有大句相参差。
故吾经年不敢往，日望诗老力可支。
偶来为游适已晚，花梢尚有春余遗。
高哦遶树惜时节，拾嚼红片行逶迟。
回看北林竹万颗，寒气欲起凌人威。
清风时来助气势，寒甲夜聚言语私。
方将投闲日来此，脚踏树下成交蹊。
无端尘土又为隔，明日跨马西北驰。
心思梦好定频到，不必直俟归风吹。
宿广严靖阁
韦骧（宋代）

久为簿领废登临，一宿禅扃万虑沉。半夜松声惊梦枕，琴书幡起故园心。
南水仙庙
王元铸（清代）

报赛年年泊画桡，松滋祠宇咽寒潮。几家临水成墟落，一半渔庄一半窑。
还自钱塘道中
潘柽（宋代）

江上青山落照边，江头归客木兰船。
春鸥自共潮回去，一点飞来是柳绵。
马齿
周馨桂（清代）

马齿行加长，龙门望竟遥。智惭陈曲逆，功让霍嫖姚。

有过将年补，开胸藉酒浇。平生忧患甚，湖海气多消。
次韵答安遇
江文安（清代）

无官有子足忘忧，勉为攀辕且暂留。吴下归期三径待，海东儒暂十年收。

相看我辈同霜鬓，应使公卿愧黑头。好与曲园谭佚事，铁瓶入地杳难求。
咏史下·张华
陈普（宋代）

应是诸公爱阮咸，所天亦把付清谈。
张林若责金墉后，当日张华死更甘。
题瀑布诗三首 其二
王师闵（唐代）

嵌崆石洞古，飘洒玉泉吐。飞流势不定，散作松间雨。
【南吕】梁州第七
商衟（元代）

戏三英
暖律回春过腊，融和布满天涯。禁城元夜生和气，况金吾不禁，良宵欢洽。九衢三市，万户千门。重重绣帘高挂，列银烛荧煌家家斗骋奢华。玉帘灯细捻琼丝，金莲灯匀排艳葩，栀子灯碎剪红纱。壁灯儿，巧画。过街灯照映纱灯、戏灯机关妙，滚灯、转雚瓦灯耍。月灯高悬水灯戏，将天地酬答。
【幺】彩结鳌山对耸，箫韶鼓吹喧哗。仕女王孙知多少？宝鞍锦轿，来往交叉。酒豪诗俊，谢馆秦楼。会传杯笑饮流霞，见游女行歌尽〔落梅花〕。向杜郎家酒馆里开樽，王厨家食店里饭罢，张胡家茗肆里分茶。玉人，娇姹。爱云英辨利绛英天然俊，共联臂同把。偶过平康赏茗妭，越女吴姬。
【赚煞】绮罗珠翠金钗插，兰麝风生异香撒，弦管相煎声咿哑。民物熙熙，谁道太平无象？听歌舞见风化，酩酊归来，控玉骢不记得还家。唱道玉漏沉沉，楼头仿佛三更打。灯影伴月明下，醉醺醺婉英扶下马。
代书寄王道粹学士
梅尧臣（宋代）

已具扁舟访使君，忽逢春雨起淮濆。
花寒蛱蝶犹相守，水冷鸳淮不暂分。
况约他时来寄迹，何须今日去论文。
解装无复山阴兴，且对荆钗与布裙。
和此阳先生感兴诗二十首
刘黻（宋代）

立朝观大节，炳炳在行已。
李唐号多才，屹立整颓纪。
前狄后有韩，高风世仰止。
孤忠翼正祚，大论闢非礼。
老榦挺冬岭，明魄浸秋水。
均抱扶世心，勋学岂殊轨。
次韵大人待次吴陵邑五首 其五
葛胜仲（宋代）

待次吴陵邑，鹂黄报早春。红归花蕾浅，青到柳梢新。

穷约那趋俗，虚缘自葆真。荣枯多反衍，坐笑党频频。
和钟西耘庶常德祥律门感怀诗
黄遵宪（清代）

执梃降王走传车，先擒月爱后东闾。
难言赤狄初何种，终痛庭东祀忽诸。
两帝东西争战国，九州大小混方书。
喁喁鹣鲽来无路，久已纵横海大鱼。
李翰林墓
白珽（元代）

出城得佳山，两峰特奇诡。
一如植躬圭，一峰拱而侍。
我见犹爱之，而况谪仙子。
孤坟在其下，政尔直一死。
谪仙真仙人，出处见诸史。
岂敢傲吾君，辛苦植唐祀。
嗟予偘偘者，尘土正如此。
停车不忍发，载拜颡有泚。
仰止青山高，清风与终始。
孰谓千载人，不在天地里。
送同年郭鹤野还朝四首 其一
王禹声（明代）

仙郎新领度支章，儤直应含汉署香。十道徵求今太急，好将词赋托长扬。
七十翁五言十首 其十
方回（元代）

紫阳山下住，问字足儒生。鲜果枝头熟，新醅瓮面清。

学师朱仲晦，诗友许宣平。焉得孟能静，沧浪共濯缨。
观李山人海市图
杨巍（明代）

箧中何所有，惟有海市图。我知山人心，长与变化俱。

天地蟠胸臆，楼台倏有无。岂为蛟蜃宅，本是神仙区。

秦皇亦英主，东坡乃巨儒。空劳平生心，不得到蓬壶。

昨日安期生，访我跨双凫。自言阜乡亭，密迩帝君都。

又言尘世幻，沧海有时枯。袖里出仙籍，独见尔与吾。

去去凌飞虹，手中握玉枢。谁云阻弱水，若过东家垆。

堪悲轩冕客，终日在泥涂。
十二咏 其二 梦室
李纲（宋代）

谁把人间比梦间，本来梦觉两閒閒。清风一枕北窗下，游遍江南多少山。
金陵白下亭留别
李白（唐代）

驿亭三杨树，正当白下门。吴烟暝长条，汉水啮古根。

向来送行处，回首阻笑言。别后若见之，为余一攀翻。
鸡
李光（宋代）

缨冠饱谷更知时，振羽阶除自在啼。惊断幽窗五更梦，北风穿户月沉西。
陈子新前后十年叶赞府寮修明学政讲堂成以诗
家铉翁（宋代）

子产存郑校，僖公修泮宫。
彼皆在其位，夫岂难为功。
是邦学政久坠地，过者千百但吁忾。
有美君子逢掖生，无位乃能行其志。
手披荆榛植栋宇，春秋祠事廼有所。
衮章巍巍耀城阙，黉舍煌煌列笾俎。
尔来几及一星周，欲绪前功谁与主。
治中别驾我辈人，惟君复能赞其成。
大厦聿新来众隽，讲席备设招诸生。
众人所迂君所急，胸次抱负谁能识。
后先几年惟一心，兴颓举废多其力。
我来是邦知君久，负荷万钧绰其有。
更从兴学知君深，少觇用世经纶手。
君不见新甫之柏徂徕松，可栋可楹皆在雪霜后。
愿培远业待时需，令名与学千载垂不朽。
渔家傲
欧阳玄（元代）

正月都城寒料峭。除非上苑春光到。元日班行相见了。

朝回早。光前褫帕欢相抱。

汉女姝娥金搭脑。国人姬侍金貂帽。绣毂雕鞍来往闹。

闲驰骤。拜年直过烧灯后。
历代传授歌
陈普（宋代）

伏羲神农黄帝氏，名曰三皇居上世。
少昊专顼及高辛，唐虞尧上为五帝。
夏商周兮曰三代，三王禹汤文武是。
尧上传官禹传家，天与人与非私畀。
夏禹一传启以贤，少康兴夏灭猿豷。
十有七世于桀王，万汤放桀夏绪坠。
殷汤应天而顺人，兴王地方七十里。
太甲太戊及武丁，三宗有商为专美。
祖乙盘庚亦贤君，三十传纣覆商祀。
周兴积累由后稷，公刘太王及王季。
文王大勋武王集，伐纣牧野作牧誓。
成王嗣位在幼冲，周公辅政天下治。
成康措刑四十年，几移周鼎幽与厉。
夷王下堂王室卑，平王东迁春秋始。
至于威烈春秋终，二百四十二年尔。
鲁卫晋郑蔡燕曹，姬氏同姓皆兄弟。
异姓齐楚秦宋陈，春秋列国侯十二。
其间五霸相继兴，齐桓小白晋重耳。
宋襄秦穆及楚庄，名曰尊王假仁义。
战国七雄莫如秦，韩赵魏燕齐楚起。
秦灭六国吞二周，周祚至於赧王止。
天王三十有七传，八百余年属周纪。
秦帝始皇太暴虐，位传二世而已矣。
汉室龙兴灭秦项，高祖刘邦赤帝子。
末年国本几动摇，四皓一出回孝惠。
吕后临朝诸吕反，赖有平勃植赤帜。
文景之世比成康，武帝好大功伐喜。
霍光拥昭而立宣，江充诬谮太子戾。
厥后外戚多擅权，平帝新室莽篡位。
光武诛莽复中兴，汉为东汉炎运炽。
明章二帝世所称，至于灵献汉祚替。
前汉高文武宣朝，后汉光明章七制。
两汉相传二十四，禅魏曹丕窃神器。
分为三国魏蜀吴，鹬蚌相持真鼎峙。
魏则曹丕吴孙权，蜀则先主称刘备。
魏曹承汉才四传，天下权归司马氏。
晋室肇兴司马炎，三王追谥昭思懿。
两三传间至怀悯，群胡云扰如鼎沸。
五凉前后南北西，四燕前后南北异。
秦前后西赵前后，后蜀大夏相吞噬。
东晋元帝都建康，天下南北分形势。
南则晋宋齐梁陈，北则元魏东西魏。
北齐后周犹一隅，隋文混一朔南暨。
平陈禅周隋杨坚，夫何三世隋嗣毙。
李唐继之纂洪图，高祖太宗成功易。
武后易唐而为周，仁杰一言回睿意。
玄宗末战溺杨妃，禄山叛逆为子弑。
肃宗东征复两京，宪宗见弑陈洪志。
文宗有才诛克明，德宗猜忌任虑杞。
太宗玄宗及宪宗，号称三宗商可拟。
末后难制藩镇强，宦官奉立皆私议。
唐后迭兴有五代，梁唐晋汉周相继。
五代五十三年间，后有十国皆僭伪。
齐楚吴燕汉晋唐，周蜀吴越如蜂蝟。
宋受周禅握乾符，扫除僭伪皆风靡。
太祖姓赵都汴京，雪夜常幸赵普第。
太宗真仁英神哲，历代承平善继嗣。
至于徽钦金虏来，误国奸臣京与桧。
高宗南渡宋复兴，建都钱唐歌舞地。
孝及光宁守偏方，托胄既诛由诸史。
在位历年四十余，前有仁宗后有理。
至于度宗宋祚微，皆由平章似道弃。
建隆德佑十六传，大元一统兴燕蓟。
杂咏三首 其三
华镇（宋代）

日曝山头土欲焦，全家冒日走岧峣。石泉绝涧阶千级，岭路穿云线一条。

借问裹粮朝历险，何如坦腹夜吹箫。□□□□□□□，□□□□□□□。
两头纤纤 其一
孔平仲（宋代）

两头纤纤新月眉，半白半黑对客棋。腷腷膊膊拊翼鸡，磊磊落落饤坐梨。
次韵答陈孚先见赠
洪朋（宋代）

陈子陆沉丘壑底，乘槎几欲问明河。何人倾盖能如故，无事高轩许数过。

吟畏舌端多楚调，醉怜耳热颇秦歌。顾予贫病难料理，政使禅斋学按摩。
八月二十五日过南豅
韩淲（宋代）

抚枕知夜永，淅淅过山雨。
净听秋气还，清吟可无侣。
年来幽兴熟，心口自相语。
我其内热欤，何其未能处。
送赵丞
许棐（宋代）

竹梢风露松梢月，未抵吟丞气味清。笑问两年何所得，锦囊诗重俸囊轻。
颂古
释道颜（宋代）

有佛之处不得住，无佛之处急走过。
三千里外摘杨花，他日归来举似我。
秋夜集李守衙斋
皇甫汸（明代）

政閒庭每寂，吏散日犹曛。下榻生秋思，传杯语夜分。

暗花微泫露，纤月净开云。失路聊相倚，何期御李君。
送汪朝宗四首 其二
陶安（明代）

王夏诸贤俊，烦君寄好音。数书飞示我，千里见同心。

宾幄谋猷远，经筵启沃深。金华山水地，何日共豋临。
移居
李洪（宋代）

僦屋东瓯城，爽气挹西山。
飓风忽作恶，柴荆不容关。
再徙得陋巷，藩拔井亦眢。
稍毕涂塈功，已觉容膝安。
庭前木亦嘉，修竹才数竿。
幽艳海榴红，翠幄霜苞丹。
明窗置棐几，荒畦整药栏。
儿曹颇解事，扫径见秋兰。
邻里来相贺，知我非热官。
使令勿狙诈。办此良独难。
未祭孙宝灶，且乐陶令閒。
今日我重九，一酌还酡颜。
次韵邵陵道中书怀
释德洪（宋代）

邵陵山水丽风光，游遍归来夜话长。秋翠等闲开雉堞，惊湍哀怨韵笙簧。

随鞍此景凭诗写，他日尘纷一笑忘。上阁与谁同小立，坠金拄笏说三湘。
宝应道中
文天祥（宋代）

天阔抟南雁，淮途长北驱。
甘棠成传舍，细柳作康衢。
田海随时变，山河往日殊。
征袍共衮绣，夜壁一灯孤。
次韵张子恭督兵衢州二首 其二
吴景奎（元代）

绣衣有缘志冲天，谈笑挥兵用命前。借箸留侯知有后，誓江祖逖勇居先。

一时蛇豕俱风靡，万灶貔貅解甲眠。如此贤劳端为国，咏歌当见太平年。
次韵陈正之团扇画一鱼二首
方回（元代）

莫想银丝脍，冰盘一醉吞。
好为玉带佩，朝谒九重门。
明复作文房四物诗因用其韵
郭印（宋代）

结绳嗟已远，书尺济斯民。
汗竹功犹浅，香皮世益珍。
廉方能洁己，舒卷解随人。
一自逢毛颖，交情日日亲。
和前韵呈李果州
刘宰（宋代）

行乐非吾事，朋从慰此生。
剧谈忘夜永，起立缓杯行。
黄独幽人供，朱弦太古声。
他年盛出集，不假退之评。
寄戴帅初先生
陆文圭（元代）

词章科目溯当年，璧水名流孰子先。杜甫生逢天宝末，陶潜空忆义熙前。

明庭结绶怀新渥，暗壁移灯理旧编。约对青山谭出处，一冬涧雪长新泉。
喜晴
张九成（宋代）

数日阴霖气不舒，江流作涨吾其鱼。
晚来风起云头散，夜半星辰满太虚。
西江月（贺人生日生孙）
哀长吉（宋代）

百和香凝宝络，长生酒满金尊。葱葱佳气蔼庭萱。同把椿龄祝愿。

玉树已生谢砌，孙枝复长于门。贮看百了共千孙。此去公侯衮衮。
厓山大忠祠 其一
文徵明（明代）

鼎湖龙远野云阴，慷慨中流誓国心。臣力不支香气竭，忠䰟有限海波深。

百年仁义空澌尽，此日神州遂陆沉。峻节奇功磨不得，崖山突兀自千寻。
过陈陶处士旧居
齐己（唐代）

一室贮琴尊，诗皆大雅言。夜过秋竹寺，醉打老僧门。

远烧来篱下，寒蔬簇石根。闲庭除鹤迹，半是杖头痕。
夏日十二首
张耒（宋代）

蚓壤排晴圃，蜗涎印雨阶。
花须娇带粉，树角老封苔。
问字病多忘，过邻慵却回。
晚凉还盥栉，对竹引清杯。
乌夜啼
程垓（宋代）

静院槐风绿涨，小窗梅雨黄垂。欲看春事留连处，惟有夜寒知。

魂梦长闲消午醉，扫花共坐风凉。归来窗北有胡床。兴在羲皇以上。
过齐山人居
石逢龙（宋代）

自说住居年，山灵夙有缘。
看经医病鹤，祭土凿新泉。
食相过饥岁，眠簑度雪天。
所言非释老，难与世人传。
酬源上人见寄
释文珦（宋代）

自从相别后，闻过海邦居。不得陪乡话，空烦寄远书。

林声随雨散，溪影度云虚。若遂东游计，终朝到子庐。
念奴娇
张孝祥（宋代）

海云四敛，太清楼、极目一天秋色。明月飞来云雾尽，城郭山川历历。良夜悠悠，西风袅袅，银汉冰轮侧。云霓三弄，广寒宫殿长笛。

偏照紫府瑶台，香笼玉座，翠霭迷南北。天上人间凝望处，应有乘风归客。露滴金盘，凉生玉宇，满地新霜白。壶中清赏，画檐高挂虚碧。
山中四绝句
赵蕃（宋代）

桃源政自人间世，山故苍苍水故流。
不是幔亭张席地，卒然风雨卷山头。
水月
宋祁（宋代）

渺渺溯云波，盈盈柅霜驭。碎璧拥舟来，流金映沙聚。

夜寂波已休，何人荐真趣。
双双燕 其二 客兖州寻梅花不遇
俞士彪（清代）

渐春到了，叹屡负佳期，经年久客。拟将梅蕊，寄与故园消息。

踏客相寻南陌，浑不见、枝头春色。想应笑我羁愁，故故收香藏白。

犹忆。小楼欢适。正斜亸香肩，玉纤轻摘。而今憔悴，花也共人岑寂。

淡月暗笼窗槅，但梦想、年时妆额。空恨驿使难逢，强奏一声羌笛。
宫女睡
胡拂道（宋代）

御手指婵娟，青春白尽眠。
罗衣香汗透，宝髻翠云偏。
柳叶眉间秀，桃花脸上鲜。
梦魂何处去，身在帝王边。
流年
陆游（宋代）

冉冉流年迫耄期，心情渐减旧儿嬉。
唾壼尘尾已从省，茶灶笔床犹自随。
昨日客招东浦钓，今朝僧约北轩棋。
敢将轻健夸邻里，一笑元知要及时。
至清溪观潮水山灵泉作
湛若水（明代）

清溪流泉天下奇，变化疾徐人叵知。泉头尽日观生坐，翕辟天机天所为。
送叶君子肃访杨龙泉公
徐渭（明代）

山连闽越最奇观，君去龙泉几日看。夜月暂稀禅寺会，秋岚应滴客衣寒。

过辞徐稚言相赠，久别杨雄见定欢。却说书斋岁云暮，幸相除拂待归鞍。
瓜洲对雪欲再游金山寺家人以风波相止
梅尧臣（宋代）

腊月海风急，雪吹岩下窗。
轻舟不畏浪，昨日过寒江。
渡口复夕兴，区中无与双。
忽牵儿女恋，空听远钟撞。
小园漫兴四首 其三
俞德邻（宋代）

公车纵肯诏遗民，宣发萧萧已满巾。美景昔时多乐事，丰年今满有饥人。

翻云覆雨怜轻薄，洗眼开怀任屈伸。野鹤瘦躯驯鹿性，此时宁复绘麒麟。
剪牡丹有感二绝 其二
虞俦（宋代）

剪却牡丹春事休，莺应惆怅蝶应羞。绿阴满地无人见，倚遍栏干独自愁。
卧云菴醉后
白玉蟾（宋代）

千岩万壑深复深，洞口枯树鸣幽禽。
瑶月影松大静淡，琅风韵幽夜萧森。
暮云献碧出孤岫，夕鸟拖红投螟林。
孔明终久须朝日，安石不来谁作霖。
然则从龙虽有志，定知化鹤亦无心。
先生不是终南子，满洞苍烟何处寻。
渔家傲·二月都城春动野
欧阳玄（元代）

二月都城春动野。引龙灰向银床画。士女城西争买架。看驰马。官家引佛官兰若。水暖天鹅纷欲下。鹰房奏猎催车驾。却道海青逢燕怕。才过社。柳林飞放相将罢。
赠曾如鉴山人
刘崧（元代）

君平岭上两松树，秀色参天五百春。喜有孙枝承世泽，独窥玄秘启神珍。

漆灯何代明金雁，华表谁家拥石麟。我有先茔翳烟草，残年风雨倍伤神。
【中吕】朝天子　归隐
汪元亨（元代）

新诗吟兴浓，香醪量洪，好花插乌纱重。百年世事苦匆匆，莫把眉头纵。鸥
鹭新盟，云山清兴，远红尘俗事冗。假石崇运能，能范丹命穷，总一枕南柯梦。
长歌咏楚词，细赓和杜诗，闲临写羲之字。乱云堆里结茅茨，无意居朝市。珠履
三千，金钗十二，朝承恩暮赐死。来商山紫芝，理桐江钓丝，毕罢了功名事。住
茅舍竹篱，穿芒鞋布衣，啖霍食藜羹味。两轮日月走东西，搬今古兴和废。蕙帐
低垂，柴门深闭，大斋时犹未起。叹苏卿牧羝，笑刘琨听鸡，睡不足三竿日。
任薰莸不分，尽玉石共焚，由人海鱼龙混。长歌楚些吊湘魂，谁待看匡时论。
身重千金，舌缄三寸，坐时安行处稳。醉看山倒樽，醒读书闭门，无半点尘俗闷。
荣华梦一场，功名纸半张，是非海波千丈。马啼踏碎禁街霜，听几度头鸡唱。
尘土衣冠，江湖心量，出皇家麟凤网。慕夷齐首阳，叹韩彭未央，早纳纸风魔状。
功名辞凤阙，浮生寄蚁穴，醉入黄鸡社。取之无禁用无竭，江上风山间月。基业
隋唐，干戈吴越，付渔樵闲话说。酒杯中影蛇，枕头上梦蝶，二十载花开谢。繁
华景已休，功名事莫求，算富贵难消受。匡庐挂在屋西头，终日看云出岫。瓜地
深锄，茅庵新沟，醉翁意不在酒。厌襟裾马牛，笑衣冠沐猴，拂破我归由袖。
朱颜去不回，白发来暗催，黄金尽将时背。穷居野处保无危，俯仰心无愧。
秋菊宜餐，春兰堪佩，度流光如逝水。高阳池举杯，灞陵桥探海，傲杀王侯贵。
身不出敝庐，脚不登仕途，名不上功劳簿。窗前流水枕边书，深参透其中趣。大
泽诛蛇，中原逐鹿，任江山谁做主。孟浩然跨驴，严子陵钓鱼，快快煞闲人物。
风俗变甚讹，人情较太薄，世事处真微末。收拾琴剑入山阿，眼不见高轩过。
性本疏慵，才非王佐，守一丘并一壑。算人生几何，惊头颅半皤，怕干惹萧墙祸。
云林远市朝，烟村绝吏曹，风景隔长安道。淋漓醉墨湿宫袍，诗酒把王侯傲。
南亩躬耕，东皋舒啸，看青山终日饱。携一琴一鹤，做半渔半樵，人不识予心乐。
色侵阶碧苔，荫当门绿槐，香满瓮黄齑。青山招我赋归来，放浪形骸外。汉
室三杰，唐家十宰，数英雄如过客。置轩车第宅，积子女玉帛，见多少成和败。
逐东风看花，锄明月种瓜，趁春雨耘苗稼。堪嗟尘事手抟沙，较世味如嚼蜡。杖
屦梅边，琴樽松下，锁心猿拴意马。鸱夷泛海槎，陶潜休县衙，入千古渔樵话。
意堤防若城，口缄守似瓶，心磨拭如明镜。沧波照影鬓星星，莫行险图侥幸。
松菊幽怀，莼鲈高兴，乐桑榆淹暮景。手执玉捧盈，足临深履冰，固君子知天命。
两眉舒不攒，一身闲尽扌弃，百事了无羁绊。霜侵两鬓渐成斑，嗟暗里年光
换。小可杯盘，寻常烟爨，客来时随意款。喜情欢量宽，乐心广体胖，生与死由
天断。
结构就草庵，葺理下药篮，整顿挑诗担。萧萧白发不胜簪，羞对青铜鉴。绝
念荣华，甘心恬淡，安乐窝分付俺。饮壶觞半酣，共渔樵笑谈，乔公案无心勘。
白茅葺短檐，黄芦编细帘，红槿插疏篱堑。诗成一笑写霜缣，诲不厌学不倦。伴
侣猿鹤，生涯琴剑，设柴门常自掩。沽村醪价廉，挑野菜味甜，绝断了功名念。
百篇诗细吟，一壶酒自斟，半间屋和云赁。粗衣淡饭且消任，得温饱思量甚。
世态团蜂，人心毒鸩，是和非都在恁。枕床头素琴，坐门前绿阴，梦不入非熊魂。
访壶公洞天，谒卢仝玉川，住潘岳河阳县。汉家陵寝草芊芊，叹世事云千变。
暮鼓晨钟，秋鸿春燕，随光阴闲过遣。结茅庐数椽，和梅诗几篇，遂了俺平生愿。
染风霜鬓斑，际风云兴阑，耽风月心全慢。天公容我老来间，且吃顿黄齑饭。
并处贤愚，同炉冰炭，怪先生归去晚。拜韩侯上坛，放张良入山，谁身后无忧患。
俞延禧进古涧松以诗赐之
宋孝宗（宋代）

荦确奔流泻玉虹，凛然云干拟蟠空。
红尘车马稠如织，梦入苍烟万壑风。
肃时雨若
林希逸（宋代）

肃肃存吾敬，冥冥若有期。人皆欣雨若，心为有天知。

悃切忧民志，勤拳在庙时。片云催许急，三祝果伊谁。

方寸来何易，吁嗟礼亦宜。虚中求造化，事应不须唯。
丰干寒拾赞
释心月（宋代）

执爨灰满头，扫地尘扑面。
岩下细思量，一场不著便。
隐园杂咏十七首 其十七 借眠轩
黎民表（明代）

曾作秦淮梦，篝灯对风雨。客散春山空，独鹤向人语。
和张洵蒙亭诗韵
尚用之（宋代）

江亭胜概冠三湘，仁智所乐皆其旁。
翠岫俯映青罗光，上有乔木摩穹苍。
亭下川遐覆银塘，水面风来笑语香。
骚人相值喜飞觞，雄辩清谈五月凉。
饮馀相与坐方床，论文日暮兴呆辰。
佳篇疾读韵琅琅，直疑星斗焕光茫。
格高调古说奇方，况复笔法追二五。
事业无穷叹茫茫，丹铅点勘策非良。
与公致道心可忘，浩歌真造无何乡。
偶题三首 其一
于谦（明代）

日落风欲静，鸟啼人自閒。白云如解事，成雨便归山。
西江月（中吕宫）
张先（宋代）

体态看来隐约，梳妆好是家常。檀槽初抱更安详。立向尊前一行。

小打登钩怕重，尽缠绣带由长。娇春莺舌巧如簧。飞在四条弦上。
句
释维琳（宋代）

瓯面乳花谁共看。
门客郑安世写寿星求赞
周必大（宋代）

谁把江西一幸民，强摹南极老人星。
穹龟鹿鹤朋三寿，伴我松根劚茯苓。
南迁途中作七首。访贯休上人
吴融（唐代）

休公为我设兰汤，方便教人学洗肠。

自觉尘缨顿潇洒，南行不复问沧浪。
十月十四夜三鼓壶天月佳甚以诗招道祖
葛立方（宋代）

壶天有胜事，玉宇净纤埃。
有意嚼复嚼，今宵来不来。
山公须酩酊。令名莫咍台。
明月隔溪共，只今肠九回。
相和歌辞。采莲曲
储光羲（唐代）

浅渚荷花繁，深塘菱叶疏。独往方自得，耻邀淇上姝。

广江无术方，大泽绝方隅。浪中海童语，流下鲛人居。

春雁时隐舟，新荷复满湖。采采乘日暮，不思贤与愚。
琴诗
米芾（宋代）

澹乎无味中，指下清音发。□□□□□，空山堕凉月。
大风
郭祥正（宋代）

一鸟忽惊鸣，众鸟高下噪。飘风自南至，汹汹结阴瀑。

须臾江涛翻，石裂巨木倒。禾麻安愗论，畦陇漭若扫。

苍天本好仁，孰使风伯暴。有叟重咨嗟，吾年行已耄。

此风未尝见，神理所诫告。我因谕彼侬，天地广覆焘。

噫气亦偶然，何必泥应报。掉头不吾顾，植杖复悲悼。
寿岳阳林倅
廖行之（宋代）

南风舞山木，几日天好晴。
骤雨洗空翠，当暑气倏清。
湖光散瀰{左氵右淼}，宇鉴浮青冥，
鱼龙戏吹浪，草木摇芳馨。
祥氛郁华居，喜色生缇屏。
缇屏一何喜，别驾今甫中。
丰神禀崧岳，仙骨标蓬瀛。
间世出王佐，生贤果天心。
当时三更月，尚记七荚蓂。
居然熊罴梦，况乃星宿荧。
堂堂问礼家，岂但工梅吟。
西湖耿澄澈，泰山愧峥嵘。
德器重九鼎，材猷冠千英。
鸣弦了岩邑，展骥开修程。
岳阳千乘邦，楼观万古名。
形胜以人重，民安须政平。
谁问蕃宣功，正藉太守丞。
要令范公记，亹亹增清芬。
十行东北来，六月西南征。
心源不受暑，王命无留行。
邦人徯膏泽，邑尉觇车尘。
敛板慰所慕，执鞭欣且荣。
匪私一身遇，所冀千里均。
佳辰迫开府，善颂腾欢声。
纷纷祝龟鹤，恳恳祈松椿。
人情亶忱切，天理尤著明。
维仁必寿祉，称德斯钧衡。
福禄方鼎来，何者当拟伦。
茫洋洞庭波，中有君山青。
和杨秀才二首
胡寅（宋代）

林下何所乐，放怀天地中。
青山供客眼，明月与君同。
静听蕉窗雨，閒披芰沼风。
未忘蒿目意，时一梦周公。
与李子长约游白云值雨不果
张诩（明代）

云山才咫尺，未得一同游。竹暗千岩路，崖飞万丈流。

藤枝还我步，诗句要君留。怅望将严驾，山斋雨未收。
春雨二首
李建勋（唐代）

春霖未免妨游赏，唯到诗家自有情。花径不通新草合，

兰舟初动曲池平。净缘高树莓苔色，饥集虚廊燕雀声。

闲忆昔年为客处，闷留山馆阻行行。

萧萧春雨密还疏，景象三时固不如，寒入远林莺翅重，

暖抽新麦土膏虚。细蒙台榭微兼日，潜涨涟漪欲动鱼。

唯称乖慵多睡者，掩门中酒览闲书。